Christian Nørgaard
Christian Nørgaard er en dansk fodboldspiller, der spiller for den engelske Premier League-klub Brentford og for det danske landshold. Christian Nørgaard har spillet 20 landskampe og scoret 1 mål for Danmark (pr. 26. marts 2023).
Christian Nørgaard spillede ungdomsfodbold i BK Heimdal, Espergærde IF og Lyngby, hvor han i 2011 nåede en enkelt kamp i Superligaen, inden han i 2012 rykkede til den tyske klub Hamburger SV. Her lykkedes det aldrig Christian Nørgaard at spille sig på førsteholdet, og i 2013 valgte han at fortsætte karrieren i Brøndby IF. Efter en blandet start opnåede den defensive midtbanespiller efterhånden en central plads hos Brøndby, som han vandt pokalturneringen med i 2018. Samme år skaffede hans evner ham en kontrakt med den italiensk Serie A-klub ACF Fiorentina. Opholdet i Italien blev dog ikke nogen succes, og allerede i 2019 skiftede han til Brentford, hvor han blev genforenet med den tidligere Brøndbytræner Thomas Frank (f. 1973).
Christian Nørgaard har repræsenteret Danmark på flere ungdomslandshold og debuterede i efteråret 2020 på A-landsholdet under Kasper Hjulmand. Han var med i truppen til EM i 2021 (udsat fra 2020 pga. coronapandemien) og blev skiftet ind i fem af Danmarks kampe. Nørgaard deltog også i VM-slutrunden i 2022, hvor han fik en enkelt kamp.